
	Μικρασία, χαίρε

Μουσική εκδήλωση αφιερωμένη

στα 100 χρόνια

της γενοκτονίας των Ελλήνων της Μικρασίας

και τα 100 χρόνια

μικρασιατικής προσφυγιάς

στο Σπίτι της Κύπρου

Τιμώντας τα 100 χρόνια της γενοκτονίας των Ελλήνων της Μικρασίας και τα 100 χρόνια μικρασιατικής προσφυγιάς, πραγματοποιήθηκε την Τετάρτη 12 Οκτωβρίου 2022, στο Σπίτι της Κύπρου στην Αθήνα, η μουσική εκδήλωση «Μικρασία, χαίρε», με τους διεθνούς φήμης διακεκριμένους μουσικούς Νότη Γεωργίου και Σούζαν Μάρκου. Χαιρετισμό στην εκδήλωση απέστειλε η Πρόεδρος του Συνδέσμου Μικρασιατών Κύπρου κ. Μόνα Σαββίδου-Θεοδούλου.

Οι δύο καταξιωμένοι καλλιτέχνες συνέπραξαν μουσικά υπό το σχήμα του «Δωδεκάχορδον» και απέτιναν φόρο τιμής στη Μικρασία και τους Μικρασιάτες, ερμηνεύοντας τη «Ρεμπέτικη Σουίτα» του Βασίλη Τενίδη (1936-2017), συνθέτη με άρρηκτους δεσμούς με την Κύπρο.
Το έργο γράφτηκε το 2004 και παρουσιάστηκε σε πρώτη παγκόσμια παρουσίαση από το ντουέτο «Δωδεκάχορδον» αποσπώντας εγκωμιαστικά σχόλια, παρουσιάζοντας και καθιερώνοντας το έργο παγκοσμίως και κινώντας έντονο μουσικολογικό και μουσικό ενδιαφέρον για τη Ρεμπέτικη μουσική γενικότερα.
Κατεξοχήν μικρασιατικό είδος, τo Ρεμπέτικο αποτελεί αναμφίβολα το πλέον καθοριστικό μουσικό είδος της νεότερης ελληνικής μουσικής. Συνδυάζει στοιχεία βυζαντινής, παραδοσιακής και αρχαίας μουσικής. Αγαπήθηκε, απαγορεύτηκε, πέρασε ποικίλες περιπέτειες και περιόδους. Το 2017 η UNESCO αναγνώρισε το Ρεμπέτικο ως Παγκόσμια Πολιτιστική Κληρονομιά, διακηρύττοντας παγκόσμια τη διαχρονική αξία του.
Η γοητεία του Ρεμπέτικου είναι ένα εξαίρετο θέλγητρο για να επιστήσουμε την προσοχή της κοινωνίας στην αρχέγονη αυτή πολιτισμική υπερδύναμη που ονομάζουμε Μικρασία, η οποία από τα βάθη των αιώνων μεταλαμπαδεύει στην κυρίως Ελλάδα και στον υπόλοιπο κόσμο τον πολιτισμό (φιλοσοφία, Ιππόδαμος, Ιωνική Επανάσταση κ.ο.κ.) αλλά και να τιμήσουμε τους φορείς του πολιτισμού αυτού, τους Μικρασιάτες, γιατί πολιτισμός είναι εν τέλει ο ίδιος ο άνθρωπος.
Στο πλαίσιο της εκδήλωσης η «Ρεμπέτικη Σουίτα» πλαισιώθηκε από αποσπάσματα του έργου «Μικρασία, χαίρε» του Νότη Γεωργίου. Οι δύο μουσικοί συνεπήραν, με το ταλέντο, τη δεξιοτεχνία, το βάθος και την ευαισθησία της ερμηνείας τους, το κοινό, σε ένα μουσικό ταξίδι μετάληψης συναισθημάτων, μνήμης και ιστορίας και αυτό τους αντάμειψε με ένα θερμό παρατεταμένο χειροκρότημα.
Η εκδήλωση τελούσε υπό την αιγίδα του Συνδέσμου Μικρασιατών Κύπρου και πραγματοποιήθηκε με τη στήριξη του Υφυπουργείου Πολιτισμού της Κυπριακής Δημοκρατίας και τη συνεργασία των «FestivArte S.M.», «Museion Arts Promotional Facilities» και της «Ομοσπονδίας Προσφυγικών Σωματείων Ελλάδος».

